ધરપકડ થયાના થોડા સમય અગાઉ રોઝાએ ટેનેસીની એક શાળામાં “Race relations” પર કોર્સ કરેલ અને થોડા મહિના અગાઉ પંદર વર્ષની કોલ્વીન નામની એક વિદ્યાર્થીનીની ધરપકડ આ જ રીતે બસની સીટ પરથી ન ઊઠવાને કારણે થઈ ત્યારે રોઝાએ તેનો બચાવ કરવાનો પ્રયાસ કરેલો પરંતુ તે છોકરીનું ચારિત્ર્ય બરાબર ન હોવાથી કેસ પર ખાસ લક્ષ અપાયું નહોતું. રોઝા પાર્કસ મોન્ટગોમરીની એક ઉત્તમ નાગરિક તરીકે જાણીતી હતી. પોતાના હકો વિષે સભાન નાગરિક જ કરી શકે તે તેણે કર્યું હતું. આગળના કોઈ પરિણામનો વિચાર કર્યા વગર તેણે આ અહિંસક લડત શરૂ કરી હતી. તેના સત્યાગ્રહમાં તુરત જ બધા કાળા લોકો જોડાયા અને બીજા દિવસે કોઈએ બસમાં સવારી ન કરવી એવું સાંજે ચર્ચમાં નક્કી થયું. ચાર દિવસ પછી રોઝા પર કેસ ચાલ્યો. અડધી કલાકમાં ફેંસલો આવી ગયો. ચૌદ ડોલરનો દંડ ભરવાનું ફરમાન હતું પણ આ દંડ ન ભરતાં એણે સુપ્રીમ કોર્ટમાં દાવો માંડ્યો.